CELEX ID: 32012R0532
Publication Date: 2012-06-21

Document:
KOMISIJOS ĮGYVENDINIMO REGLAMENTAS (ES) Nr. 532/2012
2012 m. birželio 21 d.
kuriuo dėl labai patogeniško paukščių gripo iš dalies keičiami Sprendimo 2007/777/EB II priedo ir Reglamento (EB) Nr. 798/2008 I priedo trečiųjų šalių ar jų dalių sąrašų įrašai, susiję su Izraeliu
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 dalies pirmą pastraipą ir 8 straipsnio 4 dalį,
atsižvelgdama į 2009 m. lapkričio 30 d. Tarybos direktyvą 2009/158/EB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių (2), ypač į jos 23 straipsnio 1 dalį ir 24 straipsnio 2 dalį,
kadangi:
(1)
2007 m. lapkričio 29 d. Komisijos sprendime 2007/777/EB, nustatančiame gyvūnų ir visuomenės sveikatos reikalavimus ir tam tikrų mėsos produktų ir apdorotų skrandžių, pūslių ir žarnų, skirtų žmonių maistui, importo iš trečiųjų šalių sertifikatų pavyzdžius ir panaikinančiame Sprendimą 2005/432/EB (3), nustatytos mėsos gaminių, apdorotų skrandžių, šlapimo pūslių ir žarnų siuntų importo į Sąjungą, vežimo tranzitu per Sąjungą ir sandėliavimo Sąjungoje reikalavimai, kaip apibrėžta 2004 m. balandžio 29 d. Europos Parlamento ir Tarybos reglamente (EB) Nr. 853/2004, nustatančiame konkrečius gyvūninės kilmės maisto produktų higienos reikalavimus (4);
(2)
to sprendimo II priedo 2 dalyje pateiktas sąrašas trečiųjų šalių arba jų dalių, iš kurių leidžiama į Sąjungą įvežti prekes, kurioms yra taikomi to priedo 4 dalyje išvardyti skirtingi apdorojimo būdai;
(3)
Sprendimo 2007/777/EB II priedo 2 dalyje Izraelis nurodytas kaip šalis, iš kurios leidžiama į Sąjungą įvežti žmonių maistui skirtus mėsos gaminius, apdorotus skrandžius, šlapimo pūsles ir žarnas, gautas iš naminių paukščių, ūkiuose auginamų Ratitae genties paukščių ir laukinių medžiojamųjų paukščių, kurie buvo apdoroti nespecifiniu būdu, esant nenurodytai mažiausiai temperatūrai (apdorojimo būdas A), mėsos;
(4)
2008 m. rugpjūčio 8 d. Komisijos reglamente (EB) Nr. 798/2008, kuriuo nustatomas trečiųjų šalių, teritorijų, zonų ar skyrių, iš kurių galima importuoti į Bendriją ir vežti tranzitu per Bendriją naminius paukščius ir naminių paukščių produktus, sąrašas ir veterinarijos sertifikatų reikalavimai (5), nustatyta, kad prekės, kurioms taikomas tas reglamentas, į Sąjungą gali būti importuojamos arba per ją vežamos tranzitu tik iš trečiųjų šalių, teritorijų, zonų ar sričių, kurios yra išvardytos to reglamento I priedo 1 dalyje pateiktos lentelės 1 ir 3 skiltyse;
(5)
Reglamentu (EB) Nr. 798/2008 taip pat nustatyti reikalavimai, pagal kuriuos trečioji šalis, teritorija, zona ar sritis gali būti laikoma neužkrėsta labai patogenišku paukščių gripu (LPPG), ir atitinkamo veterinarinio sertifikavimo reikalavimai, taikytini į Sąjungą importuoti skirtoms prekėms;
(6)
Reglamento (EB) Nr. 798/2008 I priedo 1 dalyje Izraelis nurodytas kaip trečioji šalis, iš kurios į Sąjungą galima importuoti visas paukštienos prekes, kurioms taikomas tas reglamentas;
(7)
2012 m. kovo 8 ir 9 d. Izraelis pranešė Komisijai apie jo teritorijoje kilusius du H5N1 potipio LPPG protrūkius. Dėl šių patvirtintų LPPG protrūkių Izraelio teritorija negali būti laikoma neužkrėsta šia liga. Todėl Izraelio veterinarijos tarnybos laikinai nebeišduoda veterinarijos sertifikatų importuoti į Sąjungą skirtoms tam tikrų paukštienos prekių siuntoms iš visos jo teritorijos;
(8)
dėl šių LPPG protrūkių Izraelis nebeatitinka gyvūnų sveikatos reikalavimų, kad žmonių maistui skirtiems mėsos gaminiams, apdorotiems skrandžiams, šlapimo pūslėms ir žarnoms, gautoms iš naminių paukščių, ūkiuose auginamų Ratitae genties paukščių ir laukinių medžiojamųjų paukščių, išvardytų Sprendimo 2007/777/EB II priedo 2 dalyje, mėsos, būtų galima taikyti apdorojimo būdą A. Patvirtinus LPPG dabartinis apdorojimo būdas A yra nepakankamas norint panaikinti šių prekių keliamą pavojų gyvūnų sveikatai, todėl Izraelio veterinarijos tarnybos nedelsdamos sustabdė tokiu būdu apdorotų produktų sertifikavimą;
(9)
Izraelis pranešė Komisijai apie kontrolės priemones, kurių buvo imtasi neseniai kilus LPPG protrūkiams. Komisija įvertino gautą informaciją ir Izraelio epidemiologinę padėtį;
(10)
Izraelis įgyvendino likvidavimo strategiją šiai ligai kontroliuoti ir jos plitimui riboti. Izraelis taip pat vykdo paukščių gripo stebėjimo veiklą ir galima teigti, kad ji atitinka reikalavimus, nustatytus Reglamento (EB) Nr. 798/2008 IV priedo II dalyje;
(11)
atsižvelgiant į teigiamai Komisijos įvertintas Izraelio taikomas kontrolės priemones ir šios trečiosios šalies epidemiologinę padėtį, galima sušvelninti apribojimus, nustatytus į Sąjungą iš nuo ligos nukentėjusios zonos importuojamoms tam tikroms paukštienos prekėms, kurioms Izraelio veterinarijos tarnybos nustatė veterinarinius apribojimus. Šio importo apribojimai turėtų būti taikomi trijų mėnesių laikotarpiu iki 2012 m. birželio 22 d., tinkamai išvalius ir išdezinfekavus anksčiau užkrėstus pastatus su sąlyga, kad tuo laikotarpiu Izraelis vykdė paukščių gripo stebėjimą;
(12)
Sprendimo 2007/777/EB II priedo 1 dalyje pateiktoje lentelėje išvardytos trečiųjų šalių teritorijos ar jų teritorijų dalys, kurios gyvūnų sveikatos sumetimais suskirstytos į regionus. Todėl tą lentelę reikėtų papildyti su Izraeliu susijusiu įrašu nurodant Izraelio sritį, nukentėjusią nuo 2012 m. kovo 8 ir 9 d. LPPG protrūkių;
(13)
Sprendimo 2007/777/EB II priedo 2 dalis taip pat turėtų būti iš dalies pakeista siekiant nustatyti, kad būtų tinkamai apdorojami žmonių maistui skirti mėsos gaminiai, apdoroti skrandžiai, šlapimo pūslės ir žarnos, gautos iš naminių paukščių, ūkiuose auginamų Ratitae genties paukščių ir laukinių medžiojamųjų paukščių, kilusių iš Izraelio srities, nukentėjusios nuo šių protrūkių, mėsos;
(14)
be to, Reglamento (EB) Nr. 798/2008 I priedo 1 dalyje pateiktos lentelės įrašas, susijęs su Izraeliu, turėtų būti iš dalies pakeistas jį papildant kodu IL-4 pažymėta sritimi, kuri nurodo tą Izraelio dalį, iš kurios į Sąjungą importuojamoms tam tikroms paukštienos prekėms dėl naujausių 2012 m. kovo 8 ir 9 d. LPPG protrūkių taikomi apribojimai. Pradžios data, 2012 m. kovo 8 d., ir pabaigos data, 2012 m. birželio 22 d., turėtų būti atitinkamai nurodytos 6A ir 6B skiltyse, skirtose tuo kodu pažymėtai sričiai;
(15)
po ankstesnio 2011 m. LPPG protrūkio Reglamentu (EB) Nr. 798/2008 su pakeitimais, padarytais Komisijos įgyvendinimo reglamentu (ES) Nr. 427/2011 (6), buvo uždrausta iš Izraelio į Sąjungą importuoti tam tikras paukštienos prekes. Turėtų būti išbraukta pabaigos data (2011 m. kovo 8 d.), nurodyta Reglamento (EB) Nr. 798/2008 I priedo 1 dalyje pateiktos lentelės 6A skiltyje, skirtoje IL-3 kodu pažymėtai Izraelio sričiai, susijusiai su minėtu protrūkiu, nes jau praėjo 90 dienų laikotarpis, per kurį gali būti eksportuojamos iki tos datos pagamintos prekės;
(16)
todėl Sprendimas 2007/777/EB ir Reglamentas (EB) Nr. 798/2008 turėtų būti atitinkamai iš dalies pakeisti;
(17)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Sprendimo 2007/777/EB II priedas iš dalies keičiamas pagal šio reglamento I priedą.
2 straipsnis
Reglamento (EB) Nr. 798/2008 I priedas iš dalies keičiamas pagal šio reglamento II priedą.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. birželio 21 d.

EuroVoc Classification:
Level 1: 100157
100154
100147
100156
100161
Level 2: 100191
100192
100282
100254
100193
100250
100238
100245
100281
Level 3: 2488
2442
2106
2711
5780
3098
614
3156
5877
2737
2705
All Descriptors: 1445
1518
1644
2737
3191
3614
4743
6268
8464